El Tívoli obri les seues portes a “L’Avi de 100 anys que es va escapar per la finestra”, del cicle de Cinema en Valencià
2025-07-24

El cinema en valencià torna a donar-se cita a Burjassot el pròxim 12 de novembre en una nova projecció del cicle de Cinema en Valencià organitzat per la Fundació Vicent Andrés Estellés i comptant amb la col·laboració de l’Institut Municipal de Cultura i Joventut de Burjassot, de l’Agència de Promoció del Valencià de Burjassot (Aviva) i de la Universitat de València, des del Servei de Política Lingüística. La pel·lícula es projectarà a les 20 hores i les entrades, gratuïtes, es podran arreplegar una hora abans de l’inici de la mateixa en la mateixa taquilla del Tívoli.

En aquesta ocasió, el Centre Cultural Tívoli acollirà la projecció de la pel·lícula “L’Avi de 100 anys que es va escapar per la finestra“, en versió original subtitulada. Un film que explica les aventures d’Allan Karlsson, un avi que uns dies abans de complir els 100 anys s’escapa de la residència on viu. Sense voler-ho, Allan es veurà immers en una trama criminal, poca cosa per a un home que ha viscut els esdeveniments històrics més importants del segle XX.

La segona de les pel·lícules que es projectaran en el mes de novembre serà Searching for Sugar Man, dirigida per Malik Bendjelloul, el dimecres 26 de novembre, també a les 20 hores.